               ЕВРОПЕЙСКА КОМИСИЯ
            Брюксел, 8.12.2016
            COM(2016) 779 final
            2016/0385(NLE)
            Предложение за
            РЕШЕНИЕ НА СЪВЕТА
            относно позицията, която да заеме Съюзът в рамките на работната група на участниците в Споразумението на ОИСР за официално подкрепяните експортни кредити, във връзка с правилата за ценообразуването въз основа на пазарни показатели

               ОБЯСНИТЕЛЕН МЕМОРАНДУМ

               1.КОНТЕКСТ НА ПРЕДЛОЖЕНИЕТО

               Основания и цели на предложението

               Споразумението на ОИСР за официално подкрепяните експортни кредити („споразумението“) представлява джентълменско споразумение между Австралия, Канада, Европейския съюз, Япония, Република Корея, Нова Зеландия, Норвегия, Швейцария и САЩ. Макар да не е член на ОИСР, Бразилия е участник в отрасловата договореност относно експортните кредити за граждански въздухоплавателни средства, приложена към споразумението.

               Основната цел на споразумението е да се осигури рамка  за надлежното използване на официално подкрепяните експортни кредити. На практика това означава предоставяне на еднакви условия на конкуренция, при които тя се основава на цената и качеството на изнасяните стоки, а не на предоставените финансови условия. Със споразумението се цели също така да бъдат елиминирани субсидиите и нарушенията на търговията, свързани с официално подкрепяните експортни кредити.

               Споразумението беше изготвено през 1978 г. на основата на „консенсуса“ относно експортни кредити, постигнат през 1976 г. между редица държави — членки на ОИСР. Липсата на правила преди този момент създаваше условия за конкуренция между правителствата при предоставянето на най-привлекателните финансови условия за подкрепа на износителите, които се конкурират за търговски договори, което пък водеше до появата на финансови субсидии и потенциални нарушения на търговията. Със споразумението се определят ограничения относно условията и реда за официално подкрепяните експортни кредити и предоставянето на обвързана помощ. То се актуализира редовно, като се вземат предвид, наред с другото, новостите в политиките и развитието на световните финансови пазари.

               В насоките относно ценообразуването въз основа на пазарни показатели се съдържат указания за определянето на премията за сделки, в които участват длъжници от държави от категория 0, държави от ОИСР с високи доходи и държави от еврозоната с високи доходи. Настоящите насоки относно ценообразуването въз основа на пазарни показатели, включени в споразумението, бяха въведени като част от пакета Malzkuhn-Drysdale, влязъл в сила през септември 2011 г. Въпреки че настоящите насоки осигуряват рамка, с помощта на която да не се допуска подбиване на цените на частния пазар, все още са налице значителни разлики при тълкуването и прилаганите практики сред участниците в споразумението. Предложението, представено от секретариата на ОИСР —  „Преработено предложение на председателя относно правилата за ценообразуването въз основа на пазарни показатели“, ще даде по-ясни насоки и по този начин ще допринесе за еднакви условия на конкуренция в рамките на ОИСР.

               Съгласуваност със съществуващите разпоредби в тази област на политиката

               Ако предложението бъде одобрено, то ще замени включените понастоящем в споразумението насоки за ценообразуването въз основа на пазарни показатели, като в същото време се запази структурата на споразумението.

               Решението за одобрение ще бъде взето от работната група на участниците в споразумението за официално подкрепяните експортни кредити. Позицията на Европейския съюз ще бъде изразена от Комисията.

               Вероятно е участниците в споразумението на ОИСР да постигнат съгласие по преработеното предложение на председателя относно правилата за ценообразуването въз основа на пазарни показатели на своето редовно заседание в средата на ноември 2016 г. или чрез писмена процедура, тясно свързана със заседанието, и да приемат необходимите изменения в споразумението на ОИСР с цел новите правила да бъдат въведени от 1 февруари 2017 г. След като преговорите бяха успешно приключени, а преработеното предложение на председателя относно правилата за ценообразуването въз основа на пазарни показатели беше представено за одобрение, от особено важно значение е Европейският съюз да може официално да формулира своето одобрение на настоящото предложение относно ценообразуването въз основа на пазарни показатели и на измененията на споразумението на ОИСР.

               Новият вариант на споразумението ще бъде включен в достиженията на правото на ЕС посредством делегиран акт. Споразумението на ОИСР, включително приложенията към него и неговите изменения, пораждат правни последици в Съюза по силата на Регламент (ЕС) № 1233/2011 на Европейския парламент и на Съвета. В член 2 от Регламент (ЕС) № 1233/2011 се предвижда, че „Комисията приема делегирани актове в съответствие с член 3 за изменение на приложение II в резултат на измененията на насоките, договорени от участниците в споразумението“.

               Съгласуваност с другите политики на Съюза

               Не е приложимо.

               2.ПРАВНО ОСНОВАНИЕ, СУБСИДИАРНОСТ И ПРОПОРЦИОНАЛНОСТ

               Правно основание

               Споразумението на ОИСР е джентълменско споразумение между ЕС и осемте други участници (САЩ, Канада, Япония, Корея, Норвегия, Швейцария, Нова Зеландия и Австралия). Споразумението, включително приложенията към него и неговите последователни изменения, са неразделна част от законодателството на ЕС по силата на членове 1 и 2 от Регламент (ЕС) № 1233/2011 на Европейския парламент и на Съвета от 16 ноември 2011 г. за прилагането на определени насоки в областта на официално подкрепяните експортни кредити и за отмяна на решения 2001/76/ЕО и 2001/77/ЕО на Съвета. По този начин споразумението, включително приложенията към него и неговите изменения, пораждат правни последици по смисъла на член 218, параграф 9 от ДФЕС (вж. решението на Съда от 7 октомври 2014 г. по дело C-399/12 - Германия/Съвет (OIV), т. 63). По същество целта на споразумението, както е посочено  в параграф 1 от него, е да се осигури рамка за надлежното използване на официално подкрепяните експортни кредити и съответно да се способства за осигуряването на  равнопоставеност и лоялна конкуренция между износителите в световен мащаб, като по този начин се улесни и регламентира международната търговия, и по-специално експортната политика, по смисъла на член 207 от ДФЕС. Поради тази причина е необходимо на основание член 207 и член 218, параграф 9 от ДФЕС Съветът да приеме решение, с което да се определи позицията, която да се заеме от името на Европейския съюз в рамките на групата на участниците в Споразумението на ОИСР за официално подкрепяните експортни кредити.

               Субсидиарност (при неизключителна компетентност)

               Споразумението на ОИСР представлява част от търговската политика на държавите членки, която е от изключителната компетентност на Европейския съюз.

               Пропорционалност

               Не е приложимо.

               Избор на инструмент

               Не е приложимо.

               3.РЕЗУЛТАТИ ОТ ПОСЛЕДВАЩИТЕ ОЦЕНКИ, КОНСУЛТАЦИИ СЪС ЗАИНТЕРЕСОВАНИТЕ СТРАНИ И ОЦЕНКИ НА ВЪЗДЕЙСТВИЕТО

               Последваща оценка/проверки за пригодност на действащото законодателство

               Не е направена оценка на въздействието във връзка с настоящото предложение, тъй като предлаганите изменения се вписват в дългогодишната политика на ЕС в областта на експортните кредити и се транспонират, след всяко годишно изменение на споразумението, в законодателството на ЕС с делегиран акт. Съдържанието на предложението беше одобрено от работната група за експортно кредитиране към Съвета на заседанието ѝ на 31.5.2016 г.

               Консултации със заинтересованите страни

               Не е приложимо.

               Събиране и използване на експертни становища

               Не е приложимо.

               Оценка на въздействието

               Не е приложимо.

               Пригодност и опростяване на законодателството

               Не е приложимо.

               Основни права

               Не е приложимо.

               4.ОТРАЖЕНИЕ ВЪРХУ БЮДЖЕТА

               Отражението върху бюджета се свежда до административни разходи.

               5.ДРУГИ ЕЛЕМЕНТИ

               Планове за изпълнение и механизъм за мониторинг, оценка и докладване

               Не е приложимо.

               Обяснителни документи (за директивите)

               Не е приложимо.

               Подробно разяснение на специалните разпоредби на предложението — обобщение на предложените изменения в споразумението на ОИСР и препоръчана позиция на Европейския съюз

               Предложение

               Предложението е приложено към решението на Съвета.

               Препоръчана позиция:

               Подкрепа за предложението.

               2016/0385 (NLE)

               Предложение за

               РЕШЕНИЕ НА СЪВЕТА

               относно позицията, която да заеме Съюзът в рамките на работната група на участниците в Споразумението на ОИСР за официално подкрепяните експортни кредити, във връзка с правилата за ценообразуването въз основа на пазарни показатели

               СЪВЕТЪТ НА ЕВРОПЕЙСКИЯ СЪЮЗ,

               като взе предвид Договора за функционирането на Европейския съюз, и по-специално член 207, във връзка с член 218, параграф 9 от него,

               като взе предвид предложението на Европейската комисия,

               като има предвид, че:

               (1)Наличието на международна рамка за надлежното използване на експортните кредити е от съществено значение за постигането на еднакви условия на конкуренция в световен мащаб и за улесняване на международната търговия. Тази рамка трябва да бъде редовно актуализирана, каквато е и целта на предложената актуализация на правилата за ценообразуването въз основа на пазарни показатели, обсъждана от участниците в споразумението на ОИСР за официално подкрепяните експортни кредити („споразумението на ОИСР“).

               (2)В рамките на работната група на ОИСР по експортните кредити и кредитните гаранции бяха проведени задълбочени дискусии относно правилата за ценообразуването въз основа на пазарни показатели.

               (3)Очаква се измененията в споразумението на ОИСР по отношение на правилата за ценообразуването въз основа на пазарни показатели да бъдат приети на 1 февруари 2017 г.

               (5)Споразумението на ОИСР, включително приложенията към него и неговите изменения, пораждат правни последици в Съюза по силата на Регламент (ЕС) № 1233/2011 на Европейския парламент и на Съвета
                  1
               . В член 2 от Регламент (ЕС) № 1233/2011 се предвижда, че „Комисията приема делегирани актове в съответствие с член 3 за изменение на приложение II в резултат на измененията на насоките, договорени от участниците в споразумението“.

               (6)В съответствие с това и съгласно член 218, параграф 9 от ДФЕС е необходимо да бъде определена позицията, която  да заеме  Съюзът в рамките на комитетите на ОИСР по въпросите на експортните кредити, във връзка с измененията в споразумението на ОИСР.

               (7)Изменението на споразумението на ОИСР на базата на основните насоки от приложеното към настоящото решение преработено предложение на председателя относно правилата за ценообразуването въз основа на пазарни показатели следва да бъде договорено от представителите на Съюза в рамките на комитетите на ОИСР по въпросите на експортните кредити. Това може да включва договаряне на промени по конкретни точки, които не променят основните насоки, без да е необходимо допълнително решение на Съвета.

               (8)За да се гарантира ефективността на мерките, предвидени в настоящото решение, то следва да влезе в сила незабавно,

               ПРИЕ НАСТОЯЩОТО РЕШЕНИЕ:

               Член 1

               Позицията, която да заеме Европейският съюз  в рамките на работната група по въпросите на експортните кредити и кредитните гаранции, включваща участниците в споразумението на ОИСР за официално подкрепяните експортни кредити, е да подкрепи и да приеме основните насоки от приложеното към настоящото решение преработено предложение на председателя относно правилата за ценообразуването въз основа на пазарни показатели.

               Член 2

               Представителите на Съюза в рамките на комитетите на ОИСР по въпросите на експортните кредити могат да договорят промени по конкретни точки, които не променят основните насоки, без да е необходимо допълнително решение на Съвета.

               Член 3

               Настоящото решение влиза в сила в деня на приемането му.

               Съставено в Брюксел на  година.

                     За Съвета

                     Председател

                     (1)
                  Регламент (ЕС) № 1233/2011 на Европейския парламент и на Съвета от 16 ноември 2011 г. за прилагането на определени насоки в областта на официално подкрепяните експортни кредити и за отмяна на решения 2001/76/ЕО и 2001/77/ЕО на Съвета (ОВ L 326, 8.12.2011 г., стр. 45).

    ---documentbreak---

               ЕВРОПЕЙСКА КОМИСИЯ
            Брюксел, 8.12.2016
            COM(2016) 779 final
            ПРИЛОЖЕНИЯ
            към
            Предложение за Решение на Съвета
            относно позицията, която да заеме Съюзът в рамките на работната група на участниците в Споразумението на ОИСР за официално подкрепяните експортни кредити, във връзка с правилата за ценообразуването въз основа на пазарни показатели

               ПРИТУРКА

               ПРЕДЛОЖЕНИЕ

               24.МИНИМАЛНИ СТАВКИ НА ПРЕМИИТЕ ЗА КРЕДИТЕН РИСК

               Участниците удържат сума, не по-малка от приложимата минимална ставка на премията (МСП) за кредитен риск.

               а)Приложимата МСП се определя в съответствие със следните фактори:

               –приложимата класификация на държавния риск;

               –продължителността на риска (т.e. хоризонта на риска или ХНР);

               –избраната категория на риска на купувача, която се отнася до длъжника;

               –процентът на покритието на политическия и търговския риск и качеството на официалния експортен кредитен продукт;

               –всички прилагани техники за ограничаване на държавния риск; както и

               –всякакви прилагани кредитни подобрения на риска на купувача.

               б)МСП се изразяват като процент от стойността на главницата по кредита, все едно че премията се събира в пълен размер в края на първото теглене по кредита. В приложение IX е представено обяснение на изчислението на МСП, включително математическата формула.

               в)Независимо от държавата на местоназначение ставките на премиите, начислени от участниците за сделки по пазарен показател, т.е. такива, в които участват длъжници/гаранти (т.е. субекти с кредитен риск) от държави от категория 0, държави от ОИСР с високи доходи и държави от еврозоната с високи доходи
                  1
               , се определят за всеки конкретен случай. За да се гарантира, че ставките на премиите, начислявани в тези държави за сделки, в които участват длъжници и, според случая, гаранти, не подбиват цените на частния пазар, участниците спазват следните процедури, като използват договорени методи за превръщане на съответния ценови показател в премия:

               1.Ако даден участник предоставя официална подкрепа като част от пакет от синдикирани заеми, който е структуриран или като обезпечен с активи
                  2
               , или като сделка за финансиране на проекти
                  3
               , съвкупните разходи за официално подкрепяната част не трябва да са по-ниски от съвкупните разходи, начислявани от участника (участниците) на търговския пазар, включени в синдикирания заем, и, съответно, начислената премия трябва да бъде не по-малка от прилаганата от участника (участниците) на търговския пазар. Пакетът от синдикирани заеми трябва да отговаря на следните условия:

               –Най-малко 25 %
                  4
                от синдикирания заем представлява заем(и) на търговския пазар/гаранция(гаранции), без каквато и да е двустранна или многостранна подкрепа (напр. АЕК, ПЧИ, МФИ или многостранни банки за развитие, МБР)
                  5
               , като за всички страни, участващи във финансирането, се прилагат равни финансови условия, включително пакет за обезпечаване; и

               –Финансовите условия на сделката са в пълно съответствие със споразумението, във вида му след измененията с настоящите разпоредби относно ценообразуването въз основа на пазарни показатели при сделки със синдикирани заеми.

               2.За всички други сделки по пазарни показатели се прилагат следните процедури:

               –като се вземе предвид наличието на пазарна информация и характеристиките на свързаната сделка, участниците определят ставката на премията, приложима за показател за сравнение с един или повече сравними показатели на пазара, както е определено приложение X, като се избират сравними пазарни показатели, които се приемат за целесъобразни за определената сделка,

               –При определяне на ставката на премията участникът определя рейтинга на риска на длъжника, както и дали длъжникът е получил рейтинг от акредитирана агенция за кредитен рейтинг
                  6
                (АКР). Участникът може да определи рейтинг, който е една степен по-добър (по скáлата на акредитираната АКР) от предоставения от акредитираната АКР
                  7
               . Ако липсва рейтинг, определен от акредитирана АКР, класификацията на риска не може да надвишава с повече от две степени (да е по-благоприятна от) определения от АКР суверенен рейтинг за държавата, в която е установен длъжникът/гарантът. Участникът представя предварително уведомление в съответствие с член 48, когато класифицира длъжника/гаранта с рейтинг, по-добър от най-високия кредитен рейтинг от акредитирана АКР, или ако липсва рейтинг, определен от акредитирана АКР, както и когато класифицира сделката с рейтинг CC2 или по-висок от него или с кредитен рейтинг, равняващ се на AAA до A- или равен или по-благоприятен от най-високия суверенен рейтинг, определен от акредитирана АКР за държавата в която е установен длъжникът/гарантът.

               –Независимо от предходните параграфи, участниците прилагат ставка на премията, която не е по-ниска от съответната премия, определена посредством модела TCMB (Through the Cycle Market Benchmark) въз основа на класификацията на риска и матуритета по сделката, освен ако пазарният показател е получен на базата на издадени от конкретно дружество или от свързан субект i) облигации на вторичния пазар или ii) суапове за кредитно неизпълнение (СКН). Ако даден участник приложи ставка на премията, която е по-ниска от съответната премия, определена посредством модела TCMB въз основа на кредитен рейтинг от акредитирана АКР на специфичен пазарен показател
                  8
               , той представя предварително уведомление в съответствие с член 48.

               г)Държавите с „най-висок риск“ от категория 7 по принцип подлежат на ставки на премиите над МСП, установени за тази категория; тези ставки на премиите се определят от участника, който предоставя официална подкрепа.

               д)При изчисляването на МСП за дадена сделка приложимата класификация за държавен риск е класификацията на държавата на длъжника, а приложимата класификацията на риска на купувача е класификацията на длъжника
                  9
               , освен ако:

               –бъде предоставено обезпечение под формата на неотменима, безусловна, представяна при поискване, правно валидна и принудително изпълнима гаранция, покриваща цялото задължение за погасяване на дълга за целия период на кредита, от трета страна, кредитоспособна във връзка с размера на гарантирания дълг. По отношение на гаранцията на трета страна участникът може да избере да прилага класификацията на държавния риск на държавата, в която е установен гарантът, и категорията на риск на купувача на гаранта
                  10
               ; или

               –многостранна или регионална институция, посочена в член 28, действа или като кредитополучател, или като гарант за сделката, като в този случай приложимата класификация на държавния риск и категорията на риск на купувача могат да са тези на конкретната участваща многостранна или регионална институция.

               е)Критериите и условията, свързани с прилагането на гаранция на трета страна в съответствие с описаните ситуации в първо и второ тире от буква д) по-горе, са определени в приложение XI.

               ж)Техниката за ХОР, използвана при изчисляване на МСП, е половината от периода на отпускане плюс целия срок на погасяване, като се приема редовен график за погасяване на експортния кредит, т.е. погасяване на равни полугодишни вноски на главницата плюс натрупаната лихва с начало шест месеца след началната дата на кредита. За експортни кредити с нестандартен график за погасяване еквивалентният срок на погасяване (изразен като равни полугодишни вноски) се изчислява по следната формула: еквивалентен срок на погасяване = (среднопретеглена продължителност на срока на погасяване -0,25) / 0,5.

               з)Участникът, който избира да прилага МСП, свързана с гарант от трета страна, намиращ се в държава, различна от тази на длъжника, представя предварително уведомление в съответствие с член 47. Участник, който избере да прилага МСП, свързана с многостранна или регионална институция, действаща като гарант, представя предварително уведомление в съответствие с член 48.

               25.КЛАСИФИКАЦИЯ НА ДЪРЖАВНИЯ РИСК

               С изключение на държавите от ОИСР с високи доходи и държавите от еврозоната с високи доходи, държавите се класифицират в съответствие с вероятността да обслужват своите външни дългове (т.е. държавен кредитен риск).

               а)Петте елемента на държавния кредитен риск са следните:

               –общ мораториум на плащанията, обявен от правителството на държавата на длъжника/гаранта или на държавното ведомство, чрез което се извършва погасяването;

               –политически събития и/или икономически трудности, станали извън държавата на участника, отправил уведомлението, или законодателни/административни мерки, взети извън държавата на участника, отправил уведомлението, които препятстват или забавят превода на суми, платими по кредита,

               –правни разпоредби, приети в държавата на длъжника/гаранта, които обявяват плащания за погасяване, извършени в местна валута, като валидно погасяване на дълга, независимо от факта, че в резултат на колебания в обменните курсове тези плащания, обърнати във валутата на кредита, не покриват повече стойността на дълга към датата на прехвърляне на средствата;

               –всяка друга мярка или решение на правителството на чужда държава, което възпрепятства погасяването по даден кредит; и

               –в случаи на форсмажорни обстоятелства, настъпили извън държавата на участника, отправил уведомлението, а именно: война (включително гражданска война), национализация, революция, бунт, граждански вълнения, урагани, наводнения, земетресения, вулканични изригвания, цунами и ядрени аварии.

               б)Държавите се класифицират в една от осем категории на държавния риск (0 — 7). Установени са МСП за категории 1 — 7, но не и за категория 0, тъй като нивото на държавния риск при държавите от тази категория се счита за незначително. Кредитният риск, свързан със сделки в държави от категория 0, предимно се свързва с риска на длъжника/гаранта.

               в)Класификацията на държавите
                  11
                се извършва чрез методологията за класификация на държавния риск, която се състои от:

               –модела за оценка на държавния риск („модела“), с който се изготвя количествена оценка на държавния кредитен риск, основан за всяка държава на три групи показатели за риска: опит на участниците в областта на плащанията, финансово положение и икономическо положение. Методологията на модела включва различни етапи, по-специално оценката на трите групи показатели за риска и комбинацията и гъвкавото отчитане на групите показатели за риска;

               –качествената оценка на резултатите от модела, разглеждана държава по държава, води до включване на фактори, свързани с политически рискове и/или други рискови фактори, които не се взети изцяло или частично под внимание от модела. Когато е целесъобразно, това може да доведе до коригиране на количествената оценка на модела така, че да отразява крайната оценка на държавния кредитен риск.

               г)Класификациите на държавния риск се следят постоянно и се преразглеждат поне веднъж годишно, а промените в резултат от методологията за класификация на държавния риск се съобщават незабавно от секретариата. Когато дадена държава бъде класифицирана в по-висока или по-ниска категория на държавния риск, не по-късно от пет работни дни след като секретариатът съобщи за промяната в класификацията участниците прилагат ставки на премиите, равни или над равнището на МСП, съответстващи на новата категория на държавния риск.

               д)Приложимите класификации на държавния риск се публикуват от секретариата.

               26.ОЦЕНКА НА СУВЕРЕННИЯ РИСК

               а)За всички държави, класифицирани посредством методологията за класификация на държавния риск в съответствие с член 25, буква г), се прави оценка на суверенния риск с цел идентифициране на извънредна база на тези суверени:

               –които не са длъжниците с най-нисък риск в държавата, и

               –чийто кредитен риск е значително по-висок от държавния риск.

               б)Идентифицирането на суверените, които отговарят на критериите, посочени в буква а) по-горе, се извършва по методологията за оценка на суверенния риск, която е разработена и договорена от участниците.

               в)Списъкът със суверените, идентифицирани като отговарящи на критериите, посочени в буква а) по-горе, подлежи на постоянен контрол и се преразглежда поне веднъж годишно, като промените в резултат на методологията за оценка на суверенния риск се съобщават незабавно от секретариата.

               г)Списъкът на суверените, идентифицирани съгласно буква б) по-горе, се публикуват от секретариата.

               27.КЛАСИФИКАЦИЯ НА РИСКА НА КУПУВАЧА

               Длъжниците и, ако е уместно, гарантите в държавите, класирани в категории 1–7 по държавен риск, се класифицират в една от категориите на риска на купувача, които са установени във връзка с държавата на длъжника/гаранта
                  12
               . Матрицата на категориите на риска на купувача, в която се класифицират длъжници и гаранти, е представена в приложение IX. Качествените описания на категориите на риска на купувача са представени в приложение XII.

               а)Класификациите на риска на купувача се основават на първостепенен необезпечен кредитен рейтинг на длъжник/гарант съгласно определението на участника.

               б)Независимо от буква а) по-горе сделките, които получават подкрепа съгласно условията на приложение VII, и сделките, чиято кредитна стойност е 5 милиона СПТ или по-малко, могат да бъдат класифицирани на база сделка, т.е. след прилагане на кредитни подобрения на риска на купувача, но тези сделки, независимо от това как са класифицирани, не отговарят на условията за дисконтиране за прилагане на кредитни подобрения на риска на купувача.

               в)Суверенните длъжници и гаранти се класифицират в категорията SOV/CC0 на риска на купувача.

               г)В изключителни случаи несуверенните длъжници и гаранти могат да се класифицират в категория „по-нисък от суверенния риск“ (SOV+) на риска на купувача
                  13
               , ако:

               –длъжникът/гарантът има рейтинг в чуждестранната валута от акредитирана АКР, по-добър от рейтинга в чуждестранната валута (от същата АКР) на съответния суверен;

               –или длъжникът/гарантът се намира в държава, в която суверенният риск е идентифициран като значително по-висок от държавния риск.

               д)Участниците представят предварително уведомление в съответствие с член 48 за сделки:

               –с несуверенен длъжник/гарант, когато е начислената премия е под тази, заложена за категория CC1 на риска на купувача, т.е. CC0 или SOV+,

               –с несуверенен длъжник/гарант, който има кредитна стойност, по-голяма от 5 милиона СПТ, когато участникът оцени рейтинга на риска на купувача за несуверенен длъжник/гарант, който е получил рейтинг от акредитирана АКР, и рейтингът на риска на купувача е оценен като по-добър от рейтинга на акредитираната АКР
                  14
               .

               е)Когато конкуренцията за определена сделка, при която длъжникът/гарантът е класифициран от конкурентни участници в различни категории на риска на купувача, конкурентните участници се опитват да достигнат до обща класификация на риска на купувача. Ако не се постигне съгласие по обща класификация, участникът (участниците), които са класифицирали длъжника/гаранта в по-висока класификация на риска на купувача, имат правото да прилагат по-ниската класификация на риска на купувача.

               28.КЛАСИФИКАЦИЯ НА МНОГОСТРАННИТЕ И РЕГИОНАЛНИТЕ ИНСТИТУЦИИ

               Многостранните и регионалните институции се класифицират в една от осемте категории на държавен риск (0–7)
                  15
                и се преразглеждат по целесъобразност. Тези приложими класификации се публикуват от секретариата.

               29.ПРОЦЕНТ И КАЧЕСТВО НА ОФИЦИАЛНОТО ПОКРИТИЕ НА ЕКСПОРТЕН КРЕДИТ

               МСП се разграничават, за да се вземе предвид различното качество на експортните кредитни продукти и процента на покритие, предоставен от участниците, както е посочено в приложение IX. Разграничението се основава на гледната точка на износителя (т.е. неутрализиране на конкурентния ефект в резултат от различните качества на предоставения на износителя/финансовата институция продукт).

               а)Качеството на експортния кредитен продукт зависи от това дали продуктът е застраховка, гаранция или пряко кредитиране/финансиране, а за застрахователните продукти — дали покритието на лихвата в изчаквателния период до изплащане на застрахователното обезщетение (т.е. периода между падежа за длъжника и датата, на която застрахователят е длъжен да обезщети износителя/финансовата институция) се предоставя без допълнителна премия.

               б)Всички съществуващи експортни кредитни продукти, предлагани от участниците, се класифицират в една от трите продуктови категории, както следва:

               –продукт с по-нисък стандарт, тоест застраховка без покритие на лихвите в изчаквателния период до изплащане на застрахователното обезщетение, и застраховка с покритие на лихвите в изчаквателния период до изплащане на застрахователното обезщетение, но със съответна допълнителна премия,

               –стандартен продукт, тоест застраховка с покритие на лихвите в изчаквателния период до изплащане на застрахователното обезщетение без съответна допълнителна премия и с пряко кредитиране/пряко финансиране; и

               –продукт с по-висок стандарт, тоест гаранции.

               30.ТЕХНИКИ ЗА ОГРАНИЧАВАНЕ НА ДЪРЖАВНИЯ РИСК

               а)Участниците могат да прилагат следните техники за ограничаване на държавния риск, като конкретното им прилагане е описано в приложение XIII:

               –задгранична структура с бъдещи потоци, съчетана със задгранична гаранционна блокирана сметка;

               –финансиране в местна валута.

               б)Участникът, който прилага МСП, които отразяват ограничаването на държавния риск, представя предварително уведомление в съответствие с член 47.

               31.КРЕДИТНИ ПОДОБРЕНИЯ НА РИСКА НА КУПУВАЧА

               а)Участниците могат да прилагат следните кредитни подобрения на риска на купувача, които позволяват прилагането на коефициент за кредитно подобрение (ККП), по-голям от 0:

               –Преотстъпване на приходи или вземания по договор

               –Обезпечение с активи

               –Обезпечение с дълготрайни активи

               –Гаранционна блокирана сметка

               б)Определянето на кредитни подобрения на риска на купувача и максималните стойности на ККП са заложени в приложение XIII.

               в)Кредитни подобрения на риска на купувача могат да се използват самостоятелно или в комбинация със следните ограничения:

               –максималният ККП, който се постига чрез използването на кредитни подобрения на риска на купувача, е 0,35,

               –обезпеченията с активи и обезпеченията с дълготрайни активи не могат да се използват заедно в една сделка,

               –в случай че приложимата класификация на държавния риск е подобрена посредством използването на „Задгранична структура с бъдещи потоци, съчетана със задгранична гаранционна блокирана сметка“, не могат да се прилагат кредитни подобрения на риска на купувача.

               г)При сделки, които включват длъжници, по отношение на които се прилагат правилата за ценообразуване въз основа на пазарни показатели, за рисковата премия, полученa чрез показатели на пазара на облигации и на първостепенни, необезпечени, издадени от конкретно дружество суапове за кредитно неизпълнение (СКН) или посредством модела TCMB, се прилага следният процент на дисконтиране:

               –За обезпечения с активи: дисконтиране от максимум 15 %,

               –За обезпечение с дълготрайни активи: дисконтиране от максимум 10 %,

               –За гаранционна блокирана сметка (резервна сметка за обслужване на дълг): дисконтиране от максимум 10 %, и

               –За комбинация от ККП, общо: дисконтиране от максимум 25 %,

               д)Участниците представят предварително уведомление в съответствие с член 48 за сделки с несуверенни длъжници/гаранти, които имат кредит от над 5 милиона СПТ, когато кредитни подобрения на риска на купувача водят до прилагането на ККП над 0 или когато кредитни подобрения на риска на купувача са използвани при сделки по пазарен показател, в резултат на което е получена цена под минималната ставка на премията (МСП), получена посредством модела TCMB.

               32.ПРЕРАЗГЛЕЖДАНЕ НА ВАЛИДНОСТТА НА МИНИМАЛНИТЕ СТАВКИ НА ПРЕМИИТЕ
                  ЗА КРЕДИТЕН РИСК

               а)За оценка на адекватността на МСП и ако е необходимо с оглед да се позволят корекции нагоре или надолу, се използват паралелно три инструмента за обратна информация за премиите (ИОИП) за редовно следене и адаптиране на МСП.

               б)ИОИП оценяват адекватността на МСП по отношение на действителния опит на институциите, които предоставят официални експортни кредити, както и на информация от частния пазар относно определянето на цените във връзка с кредитния риск.

               в)Не по-късно от 31 декември 2018 г. се извършва задълбочен преглед на всички аспекти на правилата за премии по споразумението, със специален акцент върху правилата за ценообразуването въз основа на пазарни показатели

               48.ПРЕДВАРИТЕЛНО УВЕДОМЛЕНИЕ

               а)Всеки участник уведомява всички останали участници най-малко десет календарни дни преди поемане на всеки ангажимент в съответствие с приложение VIII, ако възнамерява да:

               1)предостави подкрепа в съответствие с член 10, буква г), параграф 3);

               2)предостави подкрепа за кредит със срок на погасяване повече от пет години на държава от категория I;

               3)предостави подкрепа в съответствие с член 13, буква а);

               4)предостави подкрепа в съответствие с член 14, буква г);

               5)прилага ставка на премията в съответствие с член 24, буква в), параграф 1, когато участва в пакет от синдикирани заеми.

               6)при сделки по пазарен показател — класифицира длъжника/гаранта с рейтинг, по-добър от най-високия кредитен рейтинг от акредитирана АКР, или ако липсва рейтинг, определен от акредитирана АКР, класифицира сделката с рейтинг CC2 или по-висок от него или с кредитен рейтинг, равняващ се на AAA до A- или равен или по-благоприятен от най-високия рейтинг, определен от акредитирана АКР на държавния дългов инструмент в държавата, в която е установен длъжникът/гарантът.

               7)прилага ставка на премията, която е по-ниска от съответната премия, определена посредством модела TCMB, в съответствие с член 24, буква в), параграф 2, трето тире.

               8)прилага ставка на премията в съответствие с член 24, буква д), второ тире, както и приложимата класификация на държавния риск и категория на риска на купувача, използвана при изчисляване на МСП чрез ангажираността на длъжника или гаранта на класифицираната многостранна или регионална институция;

               9)прилага ставка на премията в съответствие с член 27, буква д), както и избраната категория на риска на купувача, използвана за изчисляване на МСП за дадена сделка:

               –с несуверенен длъжник/гарант, е под CC1 (т.е. CC0 или SOV+),

               –с несуверенен длъжник/гарант с кредит от над 5 милиона СПТ, е по-добра от рейтинга на акредитираната агенция за кредитен рейтинг;

               10)прилага ставка на премията в съответствие с член 31, буква а), съгласно която използването на кредитни подобрения на риска на купувача води до прилагането на ККП над 0 или когато кредитни подобрения на риска на купувача са използвани при сделки по пазарен показател, в резултат на което е получена цена под минималната ставка на премията (МСП), получена посредством модела TCMB.

               11)предостави подкрепа в съответствие с член 8, буква а) от приложение ІІ;

               12)предостави подкрепа в съответствие с член 10, буква а), точка 1) от приложение ІV;

               13)предостави подкрепа в съответствие с член 5, буква б) от приложение V.

               14)предостави подкрепа в съответствие с член 4, буква а) от приложение VI;

               б)Ако участникът, отправил уведомлението, смекчи своите намерения или се откаже от тях, той информира незабавно всички останали участници за това.

               ПРИЛОЖЕНИЕ VIII: ИНФОРМАЦИЯ, КОЯТО ТРЯБВА ДА СЕ ПРЕДОСТАВЯ В УВЕДОМЛЕНИЯТА

               Информацията, посочена в раздел I по-долу, се предоставя във всички уведомления, които се правят в съответствие със Споразумението (включително неговите приложения). Освен това информацията, посочена в раздел II, се предоставя по целесъобразност във връзка със специфичния вид на отправеното уведомление.

               I.
                     ИНФОРМАЦИЯ, КОЯТО ТРЯБВА ДА СЕ ПРЕДОСТАВЯ ВЪВ ВСИЧКИ УВЕДОМЛЕНИЯ

               а)Основна информация

               1.Уведомяваща държава

               2.Дата на уведомяване

               3.Наименование на уведомяващия орган/агенция

               4.Референтен номер

               5.Първоначално уведомление или преразглеждане на предишно уведомление (номер на преразглеждането, ако е уместно)

               6.Номер на транша (ако е уместно)

               7.Референтен номер на кредитната линия (ако е уместно)

               8.Член(ове) от Споразумението, съгласно който/които се прави уведомлението

               9.Референтен номер на уведомлението, по което се извършва приравняване на условията (ако е уместно)

               10.Описание на подкрепата, по която се извършва приравняване на условията (ако е уместно)

               11.Държава на местоназначение

               б)Информация за купувача/кредитополучателя/гаранта

               12.Държава на купувача

               13.Наименование на купувача

               14.Местонахождение на купувача

               15.Статут на купувача

               16.Държава на кредитополучателя (ако е различен от купувача)

               17.Наименование на кредитополучателя (ако е различен от купувача)

               18.Местонахождение на кредитополучателя (ако е различен от купувача)

               19.Статут на кредитополучателя (ако е различен от купувача)

               20.Държава на гаранта (ако е уместно)

               21.Наименование на гаранта (ако е уместно)

               22.Местоположение на гаранта (ако е уместно)

               23.Статут на гаранта (ако е уместно)

               в)Информация за стоките и/или услугите, които се изнасят, и за проекта

               24.Описание на стоките и/или услугите, които се изнасят

               25.Описание на проекта (ако е уместно)

               26.Място на проекта (ако е уместно)

               27.Крайна дата за представяне на офертите (ако е уместно)

               28.Дата на изтичане на срока на кредитната линия (ако е уместно)

               29.Стойност на подкрепяния(те) договора(и), изразена като действителната стойност (за всички кредитни линии и сделки за финансиране на проекта или за всяка отделна сделка на доброволен принцип) или съгласно следната скала в милиони СПТ:

                        Категория

                        От

                        До

                        I:

                        0

                        1

                        II:

                        1

                        2

                        III:

                        2

                        3

                        IV:

                        3

                        5

                        V:

                        5

                        7

                        VI:

                        7

                        10

                        VII:

                        10

                        20

                        VIII:

                        20

                        40

                        IX:

                        40

                        80

                        X:

                        80

                        120

                        XI:

                        120

                        160

                        XII:

                        160

                        200

                        XIII:

                        200

                        240

                        XIV:

                        240

                        280

                        XV:

                        280

                        *

               *Посочете броя на кратните на 40 млн. СПТ, които превишават 280 млн. СПТ, например 410 млн. СПТ се заявяват като категория XV + +3.

               30.Валута на договора(ите)

               г)Финансови условия на официалната подкрепа за експортни кредити

               31.Кредитна стойност: действителната стойност за уведомления, включващи кредитни линии и сделки за финансиране на проекти, или за всяка отделна сделка на доброволен принцип, или съгласно скалата за СПТ

               32.Валута на кредита

               33.Първоначална вноска (процент от общата стойност на подкрепяните договори)

               34.Местни разходи (процент от общата стойност на подкрепяните договори)

               35.Начална дата на кредита и посочване на приложимата алинея от член 10

               36.Продължителност на срока на погасяване

               37.Основа на лихвения процент

               38.Лихвен процент или марж

               II.
                     ДОПЪЛНИТЕЛНА ИНФОРМАЦИЯ, КОЯТО ТРЯБВА ДА СЕ ПРЕДОСТАВЯ ПО ЦЕЛЕСЪОБРАЗНОСТ ЗА УВЕДОМЛЕНИЯ, НАПРАВЕНИ ВЪВ ВРЪЗКА СЪС СПЕЦИФИЧНИ РАЗПОРЕДБИ

               а)
                     Член 14, буква г), точка 5 от Споразумението

               1.График за погасяване

               2.Честота на погасяване

               3.Период между началната дата на кредита и първата вноска за погасяване на главницата

               4.Размер на капитализираната лихва преди началната дата на кредита

               5.Среднопретеглена продължителност на срока на погасяване

               6.Обяснение на причината да не се предоставя подкрепа в съответствие с член 14, букви а) — в)

               б)
                     Членове 24, 27, 30 и 31 от Споразумението

               1.Класификация на държавния риск на държавата на длъжника

               2.Избрана категория на риска на купувача, която се отнася до длъжника

               3.Продължителност на периода на отпускане

               4.Процент на покритие на политическия (държавния) риск

               5.Процент на покритие на търговския риск (на купувача)

               6.Качество на покритието (т.е. под стандарта, стандартно, над стандарта)

               7.МСП, основана на класификацията на държавния риск на държавата на длъжника при липса на гаранция от трета страна, участие на многостранна/регионална институция, ограничаване на риска и/или подобрения на риска на купувача

               8.Приложима МСП

               9.Действителна ставка на премията (изразена под формата на МСП като процент от главницата)

               в)
                     Член 24, буква в) от Споразумението

               1.Рейтинг(и) на длъжника в чуждестранна валута от акредитирани АКР

               2.Рейтинг(и) на суверена в чуждестранна валута от акредитирани АКР

               3.Съответната минималната ставка на премията (МСП), получена посредством модела TCMB за сделка въз основа на най-добрия наличен рейтинг на длъжника в чуждестранна валута, определен от акредитирана АКР.

               4.В случай на ценообразуване във връзка със синдикиран заем — подробно описание на методологията, използвана за определяне на премията въз основа на общата цена.

               5.В случай на пазарна цена на издадени от конкретно дружество облигации или суапове за кредитно неизпълнение (СКН) — подробно описание на методологията на ценообразуване, подробна информация за уместността на така образуваната цена, включително дали е свързано с действителен длъжник или свързан субект, и ако става дума за последното — по какъв начин са спазени критериите за свързан субект.

               ПРИЛОЖЕНИЕ X: ПАЗАРНИ ПОКАЗАТЕЛИ ЗА СДЕЛКИ В ДЪРЖАВИ, ПОПАДАЩИ В КАТЕГОРИЯ НУЛА

               Непокрита част на експортни кредити или непокрита от АЕК част на синдикиран заем

                 Цената, посочена от частни банки/институции за непокритата част на въпросния експортен кредит (или понякога непокритата от АЕК част на синдикиран заем), може да представлява най-доброто приравняване към покритието на АЕК. Цените на тези непокрити части трябва да се използват само ако това е предвидено в търговските условия (например това би изключило онези части от кредита, финансирани от МФИ).

               Специфични корпоративни облигации

               Корпоративните облигации отразяват специфичен кредитен риск. При приравняване на условията трябва да обърне внимание на особеностите на договора, сключен с АЕК, като например падеж, валута и кредитни подобрения. Ако се използват първични корпоративни облигации (т.е. общата доходност при емитиране) или вторични корпоративни облигации (т.е. спред с коригирана опция по съответната крива, която обикновено е кривата на валутен суап), тези за длъжника трябва да се използват на първо място; в случай, че те не са налични, трябва да се използват първични или вторични корпоративни облигации от свързани субекти.

               Специфични суапове за кредитно неизпълнение

               Суаповете за кредитно неизпълнение (СКН) са форма на защита срещу неизпълнение на задължения. СКН представлява сумата, платена за определен период от купувача на СКН, като процент от условния размер на главницата и обикновено се изразява в основни пунктове. В действителност купувачът на СКН купува застраховка срещу неизпълнение на задължения, като извършва плащания към продавача на СКН за срока на действие на суапа или до настъпване на кредитното събитие. Кривата на СКН за длъжника следва да се използва на първо място; в случай, че те не са налични, могат да се използват криви на СКН от свързани субекти.

               Референтни кредитни показатели

               Те са първични референтни кредитни показатели (т.е. цените при емитиране) или вторични кредитни показатели (т.е. текущата доходност по кредита, която очаква финансовата институция, закупуваща кредита от друга финансова институция). По отношение на първичните кредитни показатели трябва да има информация за всички такси, за да може да се изчисли общата доходност. Ако се използват референтни кредитни показатели, тези за длъжника трябва да се използват на първо място; в случай, че те не са налични, могат да се такива от свързани субекти.

               Еталонни криви на пазара

               Еталонните криви на пазара отразяват кредитния риск на целия сектор или на клас купувачи. Тази информация за пазара може да бъде полезна, когато не е налична конкретна информация. Като цяло качеството на информацията, присъща за тези пазари, зависи от тяхната ликвидност. Във всеки случай трябва да се търсят пазарни инструменти, които осигуряват най-близкото приравняване към особеностите на договора, сключен с АЕК, като например дата, кредитен рейтинг, падеж и валута.

               ПРИЛОЖЕНИЕ XV: СПИСЪК С ОПРЕДЕЛЕНИЯ

               За целите на Споразумението:

               а)Ангажимент: всяко изявление, независимо от неговата форма, с което се съобщава на получаващата държава, купувача, кредитополучателя, износителя или финансовата институция за волята или намерението да се предостави официална подкрепа.

               б)Обща линия за поведение: Правилата, определени с обща линия за поведение, заменят правилата на Споразумението единствено за сделката или за определените в общата линия за поведение обстоятелства. Предвидените правила, следствие от общата линия за поведение, заместват правилата на споразумението единствено за сделката или за определените в общата линия за поведение обстоятелства.

               в)Равнище на субсидиране при обвързана помощ: при безвъзмездните помощи равнището на субсидиране е 100 %. При заемите равнището на субсидиране представлява разликата между номиналната стойност на заема и сконтираната настояща стойност на бъдещите плащания по обслужване на дълга, извършвани от кредитополучателя. Тази разлика се изразява в процент от номиналната стойност на заема.

               г)Извеждане от експлоатация: затваряне или демонтаж на атомна електроцентрала.

               д)Стойност на експортния договор: общата сума, която следва да се плати от купувача или от негово име при закупуване на изнасяни стоки и/или услуги, т.е. с изключение на местните разходи, определени по-долу; при финансов лизинг се изключва частта от лизинга, равняваща се на лихвите.

               е)Окончателен ангажимент: по отношение на сделка за експортен кредит (под формата на единична сделка или кредитна линия) окончателен ангажимент съществува тогава, когато участникът се ангажира с конкретни и пълни финансови условия чрез реципрочно споразумение или едностранен акт.

               ж)Първоначално зареждане с гориво: първоначалното зареждане с гориво се ограничава до първоначално монтираната активна зона на реактора, към която могат да се добавят впоследствие две зареждания, които заедно не бива да превишават две трети от активната зона на реактора.

               з)Подкрепа за плащане на лихви  споразумение между правителство и банки или други финансови институции, което позволява предоставяне на експортно финансиране с фиксиран лихвен процент, равен или по-голям от РТЛП.

               и)Кредитна линия: рамка за експортни кредити, независимо от нейната форма, която обхваща поредица от сделки, независимо дали са свързани с определен проект.

               й)Местни разходи: разходите, свързани със стоките и услугите в държавата на купувача, необходими или за изпълнението на договора на износителя, или за завършване на проекта, част от който е и договорът на износителя. . Изключват се комисионите, дължими на агента на износителя в държавата купувач.

               к)Издадени от конкретно дружество облигации или на суапове за кредитно неизпълнение (СКН): Издадените от конкретно дружество облигации или на суапове за кредитно неизпълнение (СКН) се ограничават до онези инструменти за пазарни показатели, които принадлежат на конкретен длъжник, идентичен на длъжника по сделката, на която се оказва подкрепа.

               л)Обикновена гаранция: официална подкрепа, предоставена от правителство или от негово име само под формата на гаранция за експортен кредит или застраховка, т.е. която не се ползва с официална финансова подкрепа.

               м)Свързан субект: Референтните показатели на свързаните субекти са инструменти за показатели относно свързан кредитополучател, а не относно конкретния кредитополучател по подкрепяната операция. Ако длъжникът не разполага с котирани облигации и суапове за кредитно неизпълнение, а в организационната му структура има дружество майка, дъщерно дружество или родствено дружество с неизплатени облигации или суапове за кредитно неизпълнение на пазара, тогава за целите на член 24, буква в) тези облигации или суапове може да се използват все едно са били издадени от самия длъжник, ако:

               1)дружеството майка, дъщерното дружество или родственото дружество използват същата АКР като длъжника; или

               2)са изпълнени всички от посочените по-долу критерии:

               а)Вътрешният рейтинг, който участникът е определил на длъжника/гаранта, съответства на кредитния рейтинг, който АКР е определила на свързания субект.

               б)Длъжникът/гарантът е главното оперативно дружество на дружеството майка/холдинга и представляват основна и неразделна част от стопанската дейност на групата.

               в)Рейтингът на АКР се основава на основната дейност на групата.

               г)Длъжникът/гарантът допринася за значителна част от приходите на групата предлагайки някои от основните продукти/услуги на основните клиенти или притежавайки и експлоатирайки съществена част от активите на дружеството майка.

               д)Идеята групата да продаде длъжника/гаранта е трудна за възприемане и подобен ход значително би изменил цялостния облик на групата.

               е)Неизпълнение на задълженията от страна на длъжника/гаранта би представлявало голям риск за репутацията на групата, би нанесло поражения на нейните франчайзинг дружества и би могло да застраши жизнеспособността ѝ.

               ж)Налице е висока степен на интеграция на управлението и функционирането, когато капиталът и финансирането обикновено се предоставят от дружеството майка или от дъщерното дружество за финансиране чрез междуфирмени заеми, като подкрепата от страна на дружеството майка е безспорна.

               н)Срок на погасяване периодът от началната дата на кредита, както е определено в настоящото приложение, до договорната дата за последното плащане на главницата.

               о)Начална дата на кредита

               1) Части или компоненти (междинни стоки), включително свързани услуги: за части или компоненти началната дата на кредита е не по-късно от действителната дата на приемане на стоките или среднопретеглената дата на приемане на стоките (включително услуги, ако е приложимо) от купувача или за услуги — датата на представяне на фактурите на клиента или приемане на услугите от страна на клиента

               2)Квазипроизводствено оборудване, включително свързани услуги — машини или оборудване, като цяло със сравнително ниска единична стойност, предназначени за използване в промишлен процес или за производствена или търговска цел: за квазипроизводствено оборудване началната дата на кредита е не по-късно от действителната дата на приемане на стоките или среднопретеглената дата на приемане на стоките от купувача или, ако износителят е отговорен за пускането в експлоатация, най-късната начална дата е пускането в експлоатация или за услуги — датата на представяне на фактурите на клиента или приемане на услугите от страна на клиента. При договор за предоставяне на услуги, по който доставчикът е отговорен за пускането в експлоатация, за най-късна начална дата на кредита се счита пускането в експлоатация.

               3)Производствено оборудване и услуги за проекти — машини или оборудване с висока стойност, предназначени за използване в промишлен процес или за производствена или търговска цел:

               –при договор за продажба на производствено оборудване, включващо няколко отделно използваеми части, за най-късна начална дата на кредита се счита действителната дата, на която купувачът реално е встъпил във владение на стоката, или среднопретеглената дата, на която купувачът реално е встъпил във владение на стоката,

               –в случай на договор за продажба на производствено оборудване, предназначено за комплектувани заводи или фабрики, когато доставчикът не носи отговорност за пускането в експлоатация, за най-късна начална дата на кредита се счита датата, на която купувачът физически влиза във владение на всички съоръжения (с изключение на резервните части), доставени по силата на договора,

               –ако износителят е отговорен за пускане в експлоатация, за начален момент се счита най-късно пускането в експлоатация,

               –за услуги най-късната начална дата на кредита е датата на представяне на фактурите на клиента или приемането на услугата от клиента. При договор за предоставяне на услуги, по който доставчикът е отговорен за пускането в експлоатация, за най-късна начална дата на кредита се счита пускането в експлоатация.

               4)Комплектувани заводи или фабрики — комплектувани производствени съоръжения с висока стойност, при които се изисква използването на производствено оборудване:

               –в случай на договор за продажба на производствено оборудване, предназначено за комплектувани заводи или фабрики, когато доставчикът не носи отговорност за пускането в експлоатация, за най-късна начална дата на кредита се счита датата, на която купувачът физически влиза във владение на всички съоръжения (с изключение на резервните части), доставени по силата на договора,

               –при договор за строителство, по който възложителят не отговаря за пускането в експлоатация, най-късната начална дата на кредита е датата на приключване на строителството,

               –при договор, по силата на който доставчикът или възложителят отговаря за пускането в експлоатация, най-късната начална дата на кредита е датата, на която след монтирането или след строителството приключат предварителните изпитвания за годност за експлоатация. Това правило се прилага, без да се прави разграничение дали монтирането или строителството е или не е предадено на купувача в този момент съгласно условията на договора и независимо от всякакъв ангажимент между доставчика или възложителя, например гарантиране на действителното функциониране или обучение на местния персонал,

               –когато договорът предвижда отделно изпълнение на различните части на проекта, най-късната начална дата на кредита е началната дата за всяка отделна част или средната дата от началните дати на кредита или, когато доставчикът има договор не за целия проект, а за една съществена част от него, началната дата може да бъде тази, която е подходяща за целия проект,

               –за услуги най-късната начална дата на кредита е датата на представяне на фактурите на клиента или приемане на услугите от страна на клиента. При договор за предоставяне на услуги, по който доставчикът е отговорен за пускането в експлоатация, за най-късна начална дата на кредита се счита пускането в експлоатация.

               п)Обвързана помощ: помощ, чиито последици (правни или фактически) са обвързани с доставка на стоки и/или услуги от държавата донор и/или от ограничен брой държави. Тя обхваща заеми, безвъзмездни помощи или асоциирани финансови пакети с равнище на субсидиране над нула процента.

               Това определение се прилага независимо дали „обвързването“ произтича от официално споразумение или друга форма на неофициално споразумение между получаващата държава и държавата донор или от пакет, включващ компоненти от списъка по член 34 от Споразумението, които не се използват свободно и изцяло за финансиране на покупки от получаващата държава, от почти всички останали развиващи се държави и от участниците, или които включват практики, възприемани от КПР или участниците като равносилни на такова обвързване.

               р)Необвързана помощ помощ, която включва заеми или безвъзмездна помощ, които се използват изцяло и свободно за финансиране на покупки от която и да е държава.

               с)Среднопретеглена продължителност на срока на погасяване: времето, необходимо за погасяване на половината от главницата по кредита. То се изчислява като сбор от времевите периоди (в години) между началната дата на кредита и всяко изплащане на главницата, претеглен спрямо изплатената част от главницата към всяка дата на изплащане.

                     (1)
                  Статутът на дадена държава по отношение на: 1) това дали е държава с високи доходи (както е определено от Световната банка на годишна основа според БНД на глава от населението), 2) членство в ОИСР и 3) това дали е част от еврозоната, се преразглежда на годишна основа. Определянето съгласно член 25, буква в) на статут на държава от ОИСР с високи доходи или държава от еврозоната с високи доходи, както и отнемането на този статут, пораждат действие само след като класификацията на доходите на държавата (високи доходи или други) е останала без промяна в продължение на две последователни години. Промяната в статута на държава като държава от ОИСР с високи доходи или държава от еврозоната с високи доходи, както и отнемането на този статут, свързано с промяна в членството в ОИСР или еврозоната, пораждат действие веднага към момента на годишното преразглеждане на статута на държавите.

                     (2)
                  за да бъде определен като сделка, обезпечена с активи, трябва да е налице лихва за обезпечение от първи ред за актива, който се финансира; и, при лизингова структура — преотстъпване и/или лихва за обезпечение от първи ред във връзка с лизинговите плащания;

                     (3)
                  за да бъде определен като  сделка за финансиране на проекти, трябва да отговаря на основните критерии, установени в допълнение 1 към приложение VI към споразумението.

                     (4)
                  Независимо от този праг, за сделки във включени в пазарния показател държави, използващи реда и условията, предвидени в приложение V (железопътен транспорт) и приложение VI (финансиране на проекти), се прилагат съответните правилата за минимално участие в търговски заеми, предвидени в посочените приложения.

                     (5)
                  Тази част от критерия за 25 % може да бъде изпълнена, ако частта с безналично плащане по дадена сделка, в която участва само една банка, получаваща покритие от АЕК, включва непокрита част от най-малко 25 %. Такива сделки трябва да отговарят на всички други критерии, изброени в параграф 1, включително разпоредбите относно pari passu, посочени в настоящото тире.

                     (6)
                  Секретариатът съставя и поддържа списък с такива акредитирани АКР.

                     (7)
                  Когато длъжникът/гарантът е получил рейтинг от повече от една акредитирана АКР, рейтингът на АКР е най-добрият наличен рейтинг в чуждестранна валута, основан на първостепенен необезпечен кредитен рейтинг на длъжника (или гаранта).

                     (8)
                  Ако съответният субект, за който се прилагат пазарните цени, не е получил рейтинг от акредитирана АКР, се смята, че получените пазарни цени са под съответната ставка, определена съгласно модела TCMB, и подлежат на предварително уведомление в съответствие с член 48.

                     (9)
                  Ставките на премиите, които се прилагат за сделки с гаранция от трета страна, представена от длъжник в държава от ОИСР с високи доходи или държава от еврозоната с високи доходи, подлежат на изискванията по член 24, буква в).

                     (10)
                  В случай на гаранция от трета страна приложимата класификация на държавния риск и категория на риск на купувача трябва да са свързани със същия субект, т.е. или с длъжника, или с гаранта.

                     (11)
                  За административни цели е възможно някои държави, които могат да се класифицират в една от осемте категории на държавния риск, да не се класифицират, ако по принцип не получават официално подкрепяни експортни кредити. За тези некласифицирани държави участниците могат да прилагат класификацията на държавния риск, която считат за целесъобразна.

                     (12)
                  Правилата, свързани с класифицирането на купувачите, следва да се разбират като определящи най-благоприятната класификация, която може да се прилага, например суверенен купувач може да се класифицира в по-малко благоприятна класификация на риска на купувача.

                     (13)
                  МСП, свързани с категорията на риск на купувача „по-нисък от суверенния риск“ (SOV+), са 10 % под МСП, свързани с категорията „суверен“ (CC0) на риска на купувача.

                     (14)
                  Когато несуверенен кредитополучател получи рейтинг от повече от една акредитирана АКР, е необходимо уведомление единствено когато рейтингът на риска на купувача е по-благоприятен от най-благоприятния от рейтингите на АКР.

                     (15)
                  По отношение на риска на купувача класифицираните многостранни и регионални институции се класифицират в категория SOV/CC0 за риска на купувача.


               ЕВРОПЕЙСКА КОМИСИЯ
            Брюксел, 8.8.2017
            COM(2017) 408 final
            2017/0182(NLE)
            Предложение за
            РЕШЕНИЕ НА СЪВЕТА
            относно позицията, която да бъде заета от името на Европейския съюз в рамките на Административния комитет за Конвенцията ТИР по отношение на предложението за изменение на Митническата конвенция относно международния превоз на стоки под покритието на карнети ТИР

               ОБЯСНИТЕЛЕН МЕМОРАНДУМ

               1.КОНТЕКСТ НА ПРЕДЛОЖЕНИЕТО

               •Основания и цели на предложението

               Митническата конвенция относно международния превоз на стоки под покритието на карнети ТИР от 14 ноември 1975 г. бе приета от името на Европейския съюз с Регламент (ЕИО) № 2112/78 на Съвета
                  1
               . Конвенцията влезе в сила в Европейския съюз на 20 юни 1983 г.

               Целта на предлаганото решение е Европейският съюз да приеме най-новите изменения на Конвенцията ТИР, договорени от Работната група на Икономическата комисия за Европа на Организацията на обединените нации (ИКЕ на ООН) по митническите въпроси, свързани с транспорта, които впоследствие бяха приети от Административния комитет за Конвенцията ТИР.

               •Съгласуваност със съществуващите разпоредби в тази област на политиката

               Разпоредбите на Регламент (ЕИО) № 2112/78 на Съвета са единствените съществуващи  разпоредби в областта на предложението, с изключение на Регламент (ЕС) № 952/2013 на Европейския парламент и на Съвета от 9 октомври 2013 г. за създаване на Митнически кодекс на Съюза, в който режимът ТИР е обвързан с режима на вътрешен и външен транзит.

               •Съгласуваност с други политики на Съюза

               Предложеното за решение е съвместимо с общата политика в областта на търговията и транспорта. Системата ТИР, осигуряваща улеснения при автомобилния транспорт, позволява стоките да пътуват през териториите на повече от 50 договарящи се страни при минимална намеса от страна на митническите администрации и предоставя, чрез международната гаранционна верига, сравнително лесен достъп до необходимите гаранции. Облекченията, постигнати чрез Конвенцията ТИР, са в съответствие със стратегията „Европа 2020“, тъй като ефикасните гранично-пропускателни процедури са изключително важни за икономиката и могат да спомогнат за създаването на работни места.

               2.ПРАВНО ОСНОВАНИЕ, СУБСИДИАРНОСТ И ПРОПОРЦИОНАЛНОСТ

               •Правно основание

               Член 207 и член 218, параграф 9 от Договора за функционирането на Европейския съюз.

               3.РЕЗУЛТАТИ ОТ ПОСЛЕДВАЩИТЕ ОЦЕНКИ, КОНСУЛТАЦИИ СЪС ЗАИНТЕРЕСОВАНИТЕ СТРАНИ И ОЦЕНКИ НА ВЪЗДЕЙСТВИЕТО

               •Консултации със заинтересованите страни

               Бяха проведени консултации с държавите членки в рамките на заседанията на експертната група в областта на митниците по въпросите на ТИР и на други конвенции на ИКЕ на ООН. Допълнителни консултации бяха проведени по време на сесиите на Работната група на ИКЕ на ООН по митническите въпроси, свързани с транспорта, и на Административния комитет за Конвенцията ТИР с участието на всички договарящи се страни към Конвенцията ТИР. Участвалите в консултациите заинтересовани страни подкрепиха предлаганото изменение.

               •Събиране и използване на експертни становища

               Предложението за изменение на член 11, параграф 3 от Конвенцията ТИР беше внесено от Руската федерация. Административният комитет за Конвенцията ТИР поиска от международната организация, посочена в член 6 от Конвенцията ТИР, която е упълномощена да поеме отговорност за ефективната организация и функционирането на международната гаранционна система (Международния съюз за автомобилен транспорт (IRU), да предостави статистическа информация, за да може да се направи оценка по отношение на срока, в който митническите администрации изпращат искания до асоциациите за плащане на сумата, посочена в член 8, параграф 1 от Конвенцията ТИР. Комитетът изрази мнението, че гаранционната верига е в състояние да функционира ефикасно и при по-кратък срок, както е предложено от страна на Руската федерация.

               4.ОТРАЖЕНИЕ ВЪРХУ БЮДЖЕТА

               Предложението няма отражение върху бюджета на Европейския съюз.

               5.ДРУГИ ЕЛЕМЕНТИ

               Предложението за изменение на член 1, буква р) от Конвенцията ТИР по отношение на определението на понятието „гарантираща асоциация“ се основава на предложението от страна на Руската федерация за заличаване на думите „митническите власти“. Както поясни Руската федерация — поради особености, свързани с правомощията и структурата на правителствено равнище, е възможно компетентният орган, който упълномощава дадена гарантираща асоциация, да не бъде винаги митническата администрация. По този начин предложението ще разшири обхвата на разпоредбата, осигурявайки необходимата гъвкавост предвид различните административни структури, които съществуват в различните договарящи се страни. Няколко от договарящите се страни, включително Европейският съюз, изразиха своята загриженост относно нуждата от запазване на  понятието „митнически власти“ поради изискванията на националното или международното законодателство. Като компромисен вариант и с цел да се отговори на правните изисквания на други договарящи се страни, Административният комитет за Конвенцията ТИР се съгласи да не се заличава понятието „митнически власти“, а да се добавят думите „или други компетентни органи“.

               Руската федерация предложи Административният комитет за Конвенцията ТИР да поясни по-добре коя граница (митническата или държавната) се прилага в член 2 от Конвенцията ТИР. Според Руската федерация настоящият текст позволява различни тълкувания и практики при определяне на възможността за транспортиране на товари на територията на две или повече държави — членки на Митническия съюз. С предложението за изменение на член 2 от Конвенцията ТИР се цели да се уточни, че думата „граница“ се отнася до митническата граница. Европейският съюз определи митническата си територия като единна територия за целите на правилата относно използването на режима ТИР. Фактът, че Европейският съюз представлява единен пазар без вътрешни граници, изключва възможността карнети ТИР да се използват за вътрешен транспорт. Предложеното изменение на член 2 от Конвенцията ТИР не би довело до промяна на прилагането на режима ТИР в Съюза, тъй като за Европейския съюз терминът „митническа граница“ означава външната граница на Съюза.

               Предложените изменения в член 3, буква б), член 6, параграф 2 и в приложение 9, част II към Конвенцията ТИР, съгласно които думата респективно „одобрени/одобрена“ се заменя с „упълномощени/упълномощена“, както и изменението в приложение 9, част I, параграф 7 от Конвенцията ТИР, съгласно което думите „договарящи страни“ се заменят с „всяка договаряща се страна“, са изменения от редакционен характер, с които се постига съгласуваност на термините в Конвенцията ТИР.

               С изменението на член 11, параграф 3 от Конвенцията ТИР ще се съкрати срокът, след изтичането на който митническите власти могат най-рано да изпратят на гарантиращата асоциация искане за плащане на сумата, посочена в член 8, параграф 1 от Конвенцията ТИР. Предложеното съкращаване на срока от три на един месец не представлява пречка за митническите власти да представят исканията си на по-късна дата, тъй като те обикновено изискват плащането първо от лицето, което носи пряка отговорност. Въпреки по-краткия срок гарантиращата асоциация ще разполага с достатъчно време да изпълни ефикасно процедурите, след като бъде уведомена, че операцията ТИР не е била приключена в съответствие с член 11, параграф 1 от Конвенцията ТИР.

               Предложението за изменение на член 38 от Конвенцията ТИР разширява правото на договарящите се страни да изключват титулярите на ТИР от режима ТИР, за да се реагира на случаите на повтарящи се нарушения на митническите закони или правилници, приложими към международните превози на стоки. Освен това недвусмислено се дава право на договарящите се страни да преценят дали дадено митническо нарушение е достатъчно сериозно, че да представлява основание за изключване. Второто изменение не променя този член по същество, тъй като митническите власти вече разполагат с това правомощие, но ще се гарантира, че няма неяснота в тълкуването по отношение на правомощията, свързани с националното законотворчество на някои договарящи се страни, по-специално на Руската федерация, която направи предложението, и ще се внесе яснота в настоящия текст на посочения член.

               Съгласно изискванията на член 8, параграф 3 от Конвенцията ТИР всяка договаряща се страна определя максималния размер на сумата за отделен карнет ТИР, която гарантиращата асоциация може да изисква. В обяснителната бележка към този член се посочва, че на договарящите се страни се препоръчва да ограничат сумата до 50 000 USD. От 2003 г. насам максималната сума, която гарантиращите асоциации в Европейския съюз трябва да плащат, когато поемат отговорност, е посочена в евро и възлиза на 60 000 EUR на карнет ТИР. След като IRU обяви, че неговият застраховател в световен мащаб е увеличил размера на гаранцията за всички договарящи се страни по Конвенцията ТИР на 100 000 EUR за карнет ТИР, Административният комитет за Конвенцията ТИР предложи да отрази тази промяна в текста на Конвенцията ТИР. Следователно обяснителната бележка към член 8, параграф 3 от Конвенцията ТИР следва да бъдат изменена.

               Предложените изменения на приложение 8, член 1а към Конвенцията ТИР, като се добавят нови параграфи 4—6, и за изменение на приложение 9, част III, параграф 2 към Конвенцията ТИР, като се добавят нови букви о), п) и р), имат за цел да се увеличи прозрачността по отношение на финансовите въпроси, свързани с функционирането на международната организация (IRU), посочена в член 6 от Конвенцията ТИР, която е упълномощена да поеме отговорност за ефективната организация и функционирането на международната гаранционна система. С изменението на приложение 9 към Конвенцията ТИР се въвеждат нови правила относно изискванията за одит, както и условията и изискванията за упълномощена международна организация, с цел да се гарантира прозрачността и доброто управление на записите и отчетите, свързани с организацията и функционирането на международна гаранционна система, както и на отпечатването и разпространението на карнетите ТИР. С новите параграфи в приложение 8, член 1а от Конвенцията ТИР ще се въведе изискване Административният комитет за Конвенцията ТИР да разглежда и при необходимост да проверява допълнително годишните финансови отчети и одитни доклади, представяни от международната организация в съответствие със задълженията ѝ съгласно приложение 9, част III към Конвенцията ТИР. Административният комитет също ще има право, когато това е обосновано въз основа на оценка на риска, да поиска да бъде извършен допълнителен преглед. С предложената нова обяснителна бележка към приложение 8, член 1а, параграф 6 към Конвенцията ТИР се уточнява как ще се извършват допълнителните прегледи. В хода на обсъжданията в Работната група по митническите въпроси, свързани с транспорта, предложените изменения на приложение 9, част III към Конвенцията ТИР бяха обсъдени с IRU, който заяви, че не се противопоставя на идеята за включване на повече изисквания за прозрачност в Конвенцията ТИР и че е изцяло подготвен да съблюдава новите изисквания. Секретариатът по ТИР, упълномощен от Изпълнителния съвет ТИР, проведе консултации със Службата за вътрешен надзор на Организацията на обединените нации (OIOS) по отношение на предложението в приложение 9, част III, параграф 2 към Конвенцията ТИР да се добавят букви о), п) и р). OIOS посочи, че не може да изпълнява ролята на редовен одитор на IRU в качеството му на упълномощена международна организация и че решението за това какви одити да бъдат извършени, се взема въз основа на анализ на риска.

               С изменението на подзаглавието на приложение 9, част I и на приложение 9, част I, параграф 1 към Конвенцията ТИР се добавя думата „минимални“, за да се постигне езиково съответствие при употребата на изразите „условия и изисквания“ и „минимални условия и изисквания“, които се срещат основно в член 6 и в приложение 9 към Конвенцията ТИР, без това да води до съществени промени в текста на Конвенцията ТИР.

               2017/0182 (NLE)

               Предложение за

               РЕШЕНИЕ НА СЪВЕТА

               относно позицията, която да бъде заета от името на Европейския съюз в рамките на Административния комитет за Конвенцията ТИР по отношение на предложението за изменение на Митническата конвенция относно международния превоз на стоки под покритието на карнети ТИР

               СЪВЕТЪТ НА ЕВРОПЕЙСКИЯ СЪЮЗ,

               като взе предвид Договора за функционирането на Европейския съюз, и по-специално член 207 във връзка с член 218, параграф 9 от него,

               като взе предвид предложението на Европейската комисия:

               като има предвид, че:

               (1)Митническата конвенция относно международния превоз на стоки под покритието на карнети ТИР („Конвенцията ТИР“) от 14 ноември 1975 г. беше одобрена от името на Европейската икономическа общност с Регламент (ЕИО) № 2112/78 на Съвета
                  2
                и влезе в сила в Общността на 20 юни 1983 г
                  3
               .

               (2)Консолидиран текст на Конвенцията ТИР беше публикуван като приложение към Решение 2009/477/ЕО на Съвета
                  4
               , съгласно което бъдещи изменения на Конвенцията ТИР се публикуват от Комисията в Официален вестник на Европейския съюз, като се посочва датата на влизането им в сила.

               (3)Необходимо е да се разшири обхватът на разпоредбата на член 1, буква р) от Конвенцията ТИР, за да се даде възможност на други органи, различни от митническите власти, да упълномощават дадена асоциация да действа като гарант за лицата, ползващи режима ТИР. Подобна гъвкавост е необходима поради различните административни структури, които съществуват в различните договарящи се страни.

               (4)Думата „граница“, използвана понастоящем в член 2 от Конвенцията ТИР, може да доведе до различни тълкувания. Текстът на член 2 следва да бъде изменен, като се уточни, че думата „граница“ се отнася до митническата граница.

               (5)С цел постигане на последователност в терминологията, използвана в Конвенцията ТИР, терминът „одобрени“ се заменя с „упълномощени“, а думите „договарящите страни“ — с „всяка договаряща се страна“.

               (6)С изменението на член 11, параграф 3 от Конвенцията ТИР ще се съкрати срокът, след изтичането на който до гарантиращата асоциация може да бъде подадено искане за плащане на сумата, посочена в член 8, параграф 1 от Конвенцията ТИР.  Административният комитет за Конвенцията ТИР обсъди това предложение с Международния съюз за автомобилен транспорт (IRU), който е международната организация, посочена в член 6 от Конвенцията ТИР, упълномощена да поеме отговорност за ефективната организация и функционирането на международната гаранционна система. IRU потвърди, че е малко вероятно скъсяването на срока да има оперативни последствия за функционирането на гаранционната верига ТИР. Предложеното съкращаване от три на един месец е вероятно да направи процедурата по-ефикасна и не представлява пречка за митническата администрация да представя исканията си на по-късна дата.

               (7)Причина за временното или окончателното изключване на титуляр на карнета ТИР от режима ТИР в съответствие с член 38, параграф 1 от Конвенцията ТИР могат да бъдат както тежко нарушение на митническите закони или правилници, приложими към международните превози на стоки, така и повторно нарушение срещу тези законови или подзаконови разпоредби. С разпоредбите на този член следва изрично да се уточни, че договарящите се страни определят критериите, според които се установява степента на тежест на дадено нарушение. Това изменение има за цел да се премахне неяснотата относно правомощията на договарящите се страни по този въпрос.

               (8)Посочената в приложение 6 към Конвенцията ТИР сума следва да бъде променена от 50 000 щатски долара на 100 000 EUR с цел текстът на Конвенцията ТИР да бъде приведен в съответствие с увеличения максимален размер на сумата за карнет ТИР от гаранционната верига.

               (9)С измененията на приложение 6, приложение 8, член 1а  и приложение 9, част III, параграф 2 към Конвенцията ТИР се цели да се увеличи прозрачността по отношение на финансовите въпроси, свързани с функционирането на IRU — международната организация, упълномощена да поеме отговорност за ефективната организация и функционирането на международната гаранционна система. С изменението на приложение 9 към Конвенцията ТИР се цели да се въведат нови правила относно изискванията за одит, както и условията и изискванията за упълномощената международна организация, за да се гарантира прозрачността и доброто управление на съответните записи и отчети и на отпечатването и разпространението на карнетите ТИР. С измененията в приложение 8, член 1а към Конвенцията ТИР се въвежда изискване Административният комитет да извършва преглед или дори да проверява годишните финансови отчети и одитните доклади, представяни от упълномощената международна организация в съответствие със задълженията ѝ по приложение 9, част III към Конвенцията ТИР. Административният комитет трябва да получи правото да изисква извършването на допълнителни прегледи, когато това е обосновано въз основа на оценка на риска. С изменението на приложение 6 към Конвенцията ТИР се цели да се уточни по какъв начин следва да се извършат допълнителните прегледи.

               (10)С изменението на подзаглавието на приложение 9, част I и на приложение 9, част I, параграф 1 към Конвенцията ТИР се добавя думата „минимални“, за да се премахне непоследователната употреба на изразите „условия и изисквания“ и „минимални условия и изисквания“ в член 6 и в приложение 9 към Конвенцията ТИР.

               (11)Всички държави — членки на Европейския съюз, изразиха своето положително становище относно предложените изменения в рамките на експертната група в областта на митниците по въпросите на ТИР и на други конвенции на ИКЕ/ООН.

               (12)Следващата сесия на Административния комитет за Конвенцията ТИР, по време на която предложените изменения трябва да бъдат представени за приемане, е насрочена за октомври 2017 г.

               (13)Поради това позицията, която да бъде заета от името на Европейския съюз в рамките на Административния комитет за Конвенцията ТИР, следва да се основава на проекта за изменения, приложен към настоящото решение,

               ПРИЕ НАСТОЯЩОТО РЕШЕНИЕ:

               Член 1

               Позицията, която да бъде заета от името на Европейския съюз в рамките на Административния комитет за Конвенцията ТИР, се основава на проекта за изменения, приложен към настоящото решение.

               Незначителни промени в проекта за изменения може да бъдат одобрени от представителите на Съюза в Административния комитет за Конвенцията ТИР, без да е необходимо допълнително решение на Съвета.

               Член 2

               След приемане на измененията те се публикуват в Официален вестник на Европейския съюз, като се посочва датата на тяхното влизане в сила.

               Член 3

               Настоящото решение влиза в сила в деня на приемането му.

               Съставено в Брюксел на  година.

                     За Съвета

                     Председател

                     (1)
                  ОВ L 252, 14.9.1978 г., стр. 2.

                     (2)
                  Регламент (EИО) № 2112/78 на Съвета от 25 юли 1978 г. относно сключване на Митническа конвенция за международен превоз на стоки под знака на ТИР карнети (Конвенция ТИР) от 14 ноември 1975 г. в Женева (ОВ L 252, 14.9.1978 г., стр. 1).

                     (3)
                  ОВ L 31, 2.2.1983 г., стр. 13.

                     (4)
                  Решение 2009/477/ЕО на Съвета от 28 май 2009 г. за публикуване в консолидиран вид на текста на Митническата конвенция относно международния превоз на стоки под покритието на карнети ТИР (Конвенция ТИР) от 14 ноември 1975 г., както е изменена след тази дата (ОВ L 165, 26.6.2009 г., стр. 1).

    ---documentbreak---

               ЕВРОПЕЙСКА КОМИСИЯ
            Брюксел, 8.8.2017
            COM(2017) 408 final
            ПРИЛОЖЕНИЕ
            към
            Предложение за Решение на Съвета
            относно позицията, която да бъде заета от името на Европейския съюз в рамките на Административния комитет за Конвенцията ТИР по отношение на предложението за изменение на Митническата конвенция относно международния превоз на стоки под покритието на карнети ТИР

               ПРИТУРКА

               Изменения в Митническата конвенция за международния превоз на стоки под покритието на карнети ТИР (Конвенция ТИР от 1975 г.)

               Измененията в основната част на Конвенцията ТИР, предмет на процедурата за изменение по член 59.

               Член 1, буква р)

               След „митническите власти“ се добавя или „други компетентни органи“.

               Член 2

               Преди „граници“ се вписва „митнически“.

               Член 3, буква б)

               Вместо „одобрени“ да се чете „упълномощени“.

               Член 6, параграф 2

               Вместо „одобрена“ да се чете „упълномощена“.

               Член 11, параграф 3

               Вместо „три месеца“ да се чете „един месец“.

               Член 38

               Вместо съществуващия текст да се чете:

               Всяка договаряща се страна има право да изключи временно или завинаги от прилагането на разпоредбите на настоящата конвенция всяко лице, извършител на грубо или повторно нарушение на митническите закони или правилници, прилагани за международните превози на стоки. Договарящата се страна определя условията, при които нарушението на митническите закони или правилници се счита за тежко.

               Изменения в приложенията към Конвенцията ТИР, предмет на процедурата за изменение по член 60.

               Приложение 6, обяснителна бележка 0.8.3

               Вместо „50 000 щатски долара“ да се чете „100 000 EUR“.

               Приложение 6, обяснителна бележка 8.1а.6

               Добавя се нова обяснителна бележка 8.1а.6, която гласи:

               Комитетът може да поиска от компетентните служби на ООН да извършат допълнителен преглед. Или Комитетът може да реши да ангажира независим външен одитор и да възложи на Изпълнителния съвет ТИР да изготви условията и реда на одита в зависимост от предмета и целта на одита, както са определени от Комитета. Административният комитет одобрява реда и условията на одита. Допълнителната проверка от независим външен одитор приключва с доклад и писмо до ръководството, които се представят на Комитета. В такъв случай финансовите разходи за ангажирането на независим външен одитор, включително свързаната с това процедура за възлагане на обществени поръчки, се покриват от бюджета на Изпълнителния съвет ТИР.

               Приложение 8, член 1а

               След съществуващия текст се добавят нови параграфи 4, 5 и 6, които гласят:

               „4.
                     Комитетът получава и извършва преглед на одитираните годишни финансови отчети и одитния(ите) доклад(и), представяни от упълномощената международна организация в съответствие със задълженията ѝ по приложение 9, част III към Конвенцията ТИР. В хода и обхвата на този преглед Комитетът може да изиска независимият външен одитор или международната организация да му предостави допълнителна информация, пояснения или документи.

               5.
                     Без да се засяга прегледът по параграф 4, Комитетът, въз основа на оценка на риска, има право да изисква извършването на допълнителни прегледи. Комитетът възлага на Изпълнителния съвет ТИР или изисква от компетентните служби на ООН да извършат оценка на риска.

               Комитетът определя обхвата на допълнителните прегледи, като взема под внимание оценката на риска, извършена от Изпълнителния съвет ТИР на Обединените нации или от компетентните служби на ООН.

               Резултатите от всички прегледи, посочени в настоящия член, се съхраняват от Изпълнителния съвет ТИР и се предоставят на всички договарящи се страни за надлежно разглеждане.

               6.
                     Комитетът одобрява процедурата за извършването на допълнителни прегледи.

               Приложение 9, част І, подзаглавие

               Преди „условия и изисквания“ да се добави „Минимални“.

               Приложение 9, част І, параграф 1

               Преди „условия и изисквания“ да се добави „минимални“

               Приложение 9, част І, параграф 7

               Вместо „договарящите страни да поискат“ да се чете „всяка договаряща се страна да поиска“.

               Приложение 9, част ІІ, типов формуляр за даване на разрешение, параграф 1

               Вместо „Асоциацията“ да се чете  „Упълномощената асоциация“.

               Приложение 9, част ІІІ, параграф 2

               След буква н) се добавят нови букви о), п) и р), които гласят:

               о)
                     поддържа отделни записи и отчети, съдържащи информация и документация относно организацията и функционирането на международната гаранционна система и на отпечатването и разпространението на карнетите ТИР;

               п)
                     осигурява пълно и навременно сътрудничество, включително, но не само, предоставяйки на компетентните служби на Организацията на обединените нации или на всеки друг надлежно упълномощен компетентен субект достъп до тези записи и отчети и подпомагайки по всяко време допълнителните инспекции и одити, извършвани от тях от името на договарящите се страни по силата на приложение 8, член 1а, параграфи 5 и 6;

               р)
                     ангажира независим външен одитор да извърши годишен одит на записите и отчетите, посочени в буква о). Външният одит се извършва в съответствие с Международните стандарти за одит и приключва с годишен одитен доклад и писмо до ръководството, които се представят на Административния комитет.